
RAPORT

asupra proiectului de lege privind trecerea unor terenuri forestiere 

în administrarea Regiei Autonome "Administraţia Patrimoniului 

Protocolului de Stat"

Comisia pentru agricultură, silvicultură, industrie alimentară şi servicii specifice a fost sesizată în fond, spre dezbatere şi avizare, cu proiectul de lege privind trecerea unor terenuri forestiere în administrarea Regiei Autonome "Administraţia Patrimoniului Protocolului de Stat", transmis cu adresa nr. 4 din 28 ianuarie 2002.


La întocmirea raportului, Comisia a avut în vedere avizul Consiliului Legislativ şi avizul Comisiei juridice, de disciplină şi imunităţi.


Prin proiectul de lege se propune trecerea unui teren din fondul forestier, proprietate publică a statului, situat în localitatea Scroviştea, judeţul Ilfov, în suprafaţă de 2562 ha, din administrarea Regiei Naţionale a Pădurilor în administrarea Regiei Autonome "Administraţia Patrimoniului Protocolului de Stat", prin derogare de la prevederile Legii nr. 26/1996 - Codul Silvic. De asemenea, proiectul vizează constituirea fondului de vânătoare pe suprafaţa menţionată mai sus, prin derogare de la prevederile Legii fondului cinegetic şi a protecţiei vânatului nr. 103/1996.

Proiectul de lege privind trecerea unor terenuri forestiere în administrarea Regiei Autonome "Administraţia Patrimoniului Protocolului de Stat" face parte din categoria legilor ordinare, potrivit prevederilor art. 72 din Constituţie.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, domnul Ovidiu Ionescu - secretar de stat în Ministerul Agriculturii, Alimentaţiei şi Pădurilor.

La lucrările comisiei au fost prezenţi toţi cei 32 de deputaţi.

Raportul comisiei a fost adoptat cu 12 voturi pentru, 7 împotrivă şi 1 abţinere, în şedinţa din 21.05.2002.

În urma dezbaterii, Comisia propune admiterea proiectului de lege în forma prezentată de iniţiator.

În cursul dezbaterii, membrii grupurilor paralamentare PD şi PRM au propus respingerea proiectului de lege. Cu 7 voturi pentru, 11 împotrivă şi o abţinere, amendamentul a fost respins.


                 Preşedinte,


       
Secretar,



    Ioan BÂLDEA

             
Victor NEAGU
Experţi parlamentari,

Anton Păştinaru

Aneta Barbu

